CELEX: 32011D0187
Language: et
Date: 2011-03-24 00:00:00
Title: 2011/187/EL: Komisjoni otsus, 24. märts 2011 , millega muudetakse otsust 2010/221/EL seoses riiklike meetmete heakskiitmisega, et ennetada austrite herpesviiruse 1 μνar (OsHV-1 μνar) sissetoomist Iirimaa ja Ühendkuningriigi teatavatesse piirkondadesse (teatavaks tehtud numbri K(2011) 1825 all)  EMPs kohaldatav tekst

26.3.2011   
            
            
               ET
            
            
               Euroopa Liidu Teataja
            
            
               L 80/15
            
         KOMISJONI OTSUS,
   24. märts 2011,
   millega muudetakse otsust 2010/221/EL seoses riiklike meetmete heakskiitmisega, et ennetada austrite herpesviiruse 1 μνar (OsHV-1 μνar) sissetoomist Iirimaa ja Ühendkuningriigi teatavatesse piirkondadesse
   (teatavaks tehtud numbri K(2011) 1825 all)
   (EMPs kohaldatav tekst)
   (2011/187/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 24. oktoobri 2006. aasta direktiivi 2006/88/EÜ vesiviljelusloomade ja vesiviljelustoodete loomatervishoiunõuete ning teatavate veeloomadel esinevate taudide ennetamise ja tõrje kohta, (1) eriti selle artikli 43 lõiget 2,
   ning arvestades järgmist:
   
               (1)
            
            
               Komisjoni 15. aprilli 2010. aasta otsusega 2010/221/EL (millega kiidetakse heaks riiklikud meetmed, millega piiratakse teatavate vesiviljelusloomadel ja looduslikel veeloomadel esinevate taudide mõju kooskõlas nõukogu direktiivi 2006/88/EÜ artikliga 43) (2) lubatakse teatavatel liikmesriikidel kohaldada kõnealuste loomade partiide suhtes turuleviimise ja impordipiiranguid, selleks et ennetada teatavate taudide sissetoomist nende territooriumile, tingimusel et liikmesriigid on kas tõendanud, et nende territoorium või selle teatavad piiritletud alad on asjaomasest taudist vabad, või et nad kohaldavad taudivaba staatuse saamiseks tauditõrjeprogrammi.
            
         
               (2)
            
            
               Alates 2008. aastast on mitmes Iirimaa, Prantsusmaa ja Ühendkuningriigi piirkonnas suurenenud suurte hiidaustrite (Crassostrea gigas) suremus. 2009. aastal tehtud epidemioloogilised uuringud osutasid, et suremuse suurenemise peamiseks põhjustajaks oli austrite herpesviirus-1 (OsHV-1), täpsemalt hiljuti kirjeldatud tüvega viirus OsHV-1 μνar.
            
         
               (3)
            
            
               Komisjoni 2. märtsi 2010. aasta määruse (EL) nr 175/2010 (millega rakendatakse nõukogu direktiivi 2006/88/EÜ seoses suurte hiidaustrite (Crassostrea gigas) suurenenud suremuse tõrjeks võetavate meetmetega ja austrite herpesviiruse 1 μνar (OsHV-1 μνar) avastamisega) (3) vastuvõtmise eesmärk oli ennetada viiruse OsHV-1 μνar edasist levikut. Määruses sätestati meetmed kõnealuse taudi leviku tõkestamiseks ning seda kohaldatakse kuni 30. aprillini 2011.
            
         
               (4)
            
            
               27. oktoobril 2010 võttis Euroopa Toiduohutusamet (edaspidi „toiduohutusamet”) vastu teadusliku arvamuse suurte hiidaustrite (Crassostrea gigas) suurenenud suremuse kohta (4) (edaspidi „toiduohutusameti arvamus”). Kõnealuses arvamuses jõudis toiduohutusamet järeldusele, et suurte hiidaustrite kudu ja vastsete kõrget suremust on seostatud austrite herpesviirusega OsHV-1, nii referenttüve kui ka uue μ-tüvega (μνar), ning olemasolevad andmed kinnitavad, et nakatumine viirusega OsHV-1 on ilmne põhjus, kuid see üksi ei pruugi olla piisav põhjus, sest muud faktorid on ilmselt samuti olulised. Toiduohutusamet järeldab ka, et 2008.–2010. aasta suurenenud suremuse puhul oli peamine viirusetüvi ilmselt OsHV-1 μνar, kuid ei ole selge, kas põhjuseks on suurenenud virulentsus või muud epidemioloogilised tegurid.
            
         
               (5)
            
            
               2010. aastal võtsid Iirimaa, Hispaania, Madalmaad ja Ühendkuningriik vastu viiruse OsHV-1 μνar varase avastamise kava ning kehtestasid määruses (EL) nr 175/2010 sätestatud asjakohased liikumispiirangud. Nimetatud liikmesriikide kehtestatud kavade kohase seire tulemuste põhjal võib eeldada, et need liidu piirkonnad on viirusest OsHV-1 μνar vabad.
            
         
               (6)
            
            
               Kooskõlas direktiiviga 2006/88/EÜ esitasid Iirimaa ja Ühendkuningriik komisjonile seireprogrammide heakskiitmise taotluse. Seireprogrammide eesmärk oli tõendada, et piirkonnad, kus viirust OsHV-1 μνar ei avastatud, on sellest viirusest vabad, ning ennetada viiruse sissetoomist nendesse piirkondadesse.
            
         
               (7)
            
            
               Seireprogrammide raames on Iirimaal ja Ühendkuningriigil kavas kohaldada viiruse OsHV-1 μνar suhtes peamisi bioohutusmeetmeid, mis on samaväärsed direktiivis 2006/88/EÜ sätestatud meetmetega, ning aktiivset seiret. Lisaks on neil kavas kohaldada kõikides seireprogrammidega hõlmatud piirkondades suuri hiidaustreid käsitlevaid liikumispiiranguid.
            
         
               (8)
            
            
               Seireprogrammidega piiratakse suurte hiidaustrite viimist nendesse kasvandustesse, ülekandealadele, väljastuskeskustesse, puhastuskeskustesse või samalaadsetesse ettevõtetesse, millel puuduvad heitveekäitlussüsteemid, mis alandavad vastuvõetava tasemeni riski haiguste levikuks looduslikesse vetesse.
            
         
               (9)
            
            
               Toiduohutusameti arvamuses esitatud järelduste ning 2010. aasta epidemioloogiliste andmete kohaselt põhjustaks viiruse OsHV-1 μνar levik taudivabadesse piirkondadesse ilmselt suremuse suurenemist ning sellega kaasneks märkimisväärne kahjum suurte hiidaustrite tööstusele.
            
         
               (10)
            
            
               Seega tuleks piirata suurte hiidaustrite viimist seireprogrammidega hõlmatud piirkondadesse, et ennetada viiruse OsHV-1 μνar sissetoomist nendesse piirkondadesse. Selguse ja liidu õigusloome lihtsustamise huvides tuleks asjakohased turuleviimise tingimused lisada komisjoni 12. detsembri 2008. aasta määrusesse (EÜ) nr 1251/2008, millega rakendatakse nõukogu direktiivi 2006/88/EÜ seoses vesiviljelusloomade ja vesiviljelustoodete turuleviimise tingimuste ja sertifitseerimisnõuetega ja ühendusse importimisega ning millega sätestatakse vektorliikide loetelu (5).
            
         
               (11)
            
            
               Seetõttu tuleks kõnealused seirekavad heaks kiita.
            
         
               (12)
            
            
               Kuna OsHV-1 μνar on uus viirus, mille suhtes on palju ebaselgust, peaks käesoleva otsusega heakskiidetud seireprogrammides sätestatud liikumispiiranguid ning nende asjakohasust ja vajalikkust sobiva ajavahemiku möödudes uuesti hindama. Seepärast tuleks käesolevas otsuses sätestatud turuleviimise tingimusi kohaldada vaid piiratud aja jooksul. Lisaks peaksid Iirimaa ja Ühendkuningriik esitama komisjonile aastaaruanded liikumispiirangute toimimise ja korraldatud seire kohta.
            
         
               (13)
            
            
               Viiruse OsHV-1 μνar esinemiskahtluse korral seireprogrammidega hõlmatud piirkondades tuleb korraldada uurimine ning selle ajal võib kohaldada teatavaid direktiivis 2006/88/EÜ sätestatud liikumispiiranguid, et kaitsta teisi liikmesriike, kus võetakse viiruse OsHV-1 μνar suhtes heakskiidetud riiklikke meetmeid. Et lisaks hõlbustada heakskiidetud riiklike meetmete ümberhindamist, tuleks mis tahes hilisemast taudi esinemise kinnitusest teatada komisjonile ja teistele liikmesriikidele.
            
         
               (14)
            
            
               Seepärast tuleks otsust 2010/221/EL vastavalt muuta.
            
         
               (15)
            
            
               Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Otsust 2010/221/EL muudetakse järgmiselt.
   
               1)
            
            
               Artikkel 1 asendatakse järgmisega:
               „Artikkel 1
               Sisu ja reguleerimisala
               Käesoleva otsusega kiidetakse heaks selle I, II ja III lisas loetletud liikmesriikide meetmed, millega piiratakse teatavate taudide mõju ja levikut vesiviljelusloomadele ja looduslikele veeloomadele kooskõlas direktiivi 2006/88/EÜ artikli 43 lõikega 2.”
            
         
               2)
            
            
               Lisatakse artikkel 3a:
               „Artikkel 3a
               Austrite herpesviirust 1 μνar (OsHV-1 μνar) käsitlevate riiklike seireprogrammide heakskiitmine
               1.   Kiidetakse heaks III lisas esitatud tabeli teises veerus loetletud liikmesriikide austrite herpesviiruse 1 μνar (OsHV-1 μνar) seireprogrammid, mis hõlmavad tabeli neljandas veerus loetletud piirkondi (edaspidi „seireprogrammid”).
               2.   Kuni 30. aprillini 2013 võivad III lisas esitatud tabelis loetletud liikmesriigid taotleda, et järgmised partiid, mis saadetakse kõnealuse lisa neljandas veerus loetletud piirkondadesse, vastaksid järgmistele nõuetele:
               
                           a)
                        
                        
                           kasvandustesse ja ülekandealadele saadetud suurte hiidaustrite partiid peavad vastama määruse (EÜ) nr 1251/2008 artiklis 8a sätestatud turuleviimise tingimustele;
                        
                     
                           b)
                        
                        
                           suurte hiidaustrite partiid peavad vastama määruse (EÜ) nr 1251/2008 artiklis 8b sätestatud turuleviimise tingimustele, kui enne inimtoiduks kasutamist saadetakse need väljastuskeskustesse, puhastuskeskustesse või samalaadsetesse ettevõtetesse, millel puuduvad heitveekäitlussüsteemid, mille kohta pädev asutus on kinnitanud, et süsteem
                           
                                       i)
                                    
                                    
                                       inaktiveerib ümbrisega viirused või
                                    
                                 
                                       ii)
                                    
                                    
                                       vähendab haiguste looduslikesse vetesse leviku ohtu vastuvõetava tasemeni.”
                                    
                                 
                     
         
               3)
            
            
               Artikkel 4 asendatakse järgmisega:
               „Artikkel 4
               Aruandlus
               1.   Hiljemalt iga aasta 30. aprilliks peavad I ja II lisas loetletud liikmesriigid esitama komisjonile aruande artiklites 2 ja 3 osutatud heakskiidetud riiklike meetmete kohta.
               2.   Hiljemalt iga aasta 31. detsembriks peavad III lisas loetletud liikmesriigid esitama komisjonile aruande artiklis 3a osutatud heakskiidetud riiklike meetmete kohta.
               3.   Lõigetega 1 ja 2 ettenähtud aruanded peavad sisaldama vähemalt järgmist ajakohast teavet:
               
                           a)
                        
                        
                           olulised ohud, mida riiklike meetmetega hõlmatavad taudid kujutavad vesiviljelusloomade või looduslike veeloomade tervislikule seisundile, ning kõnealuste meetmete vajalikkus ja asjakohasus;
                        
                     
                           b)
                        
                        
                           riiklikud meetmed, mida kohaldatakse taudivaba staatuse säilitamiseks, sealhulgas teave tehtud kontrollimiste kohta. Teave kõnealuste kontrollimiste kohta tuleb esitada, kasutades otsuse 2009/177/EÜ (6) VI lisas esitatud näidisvormi;
                        
                     
                           c)
                        
                        
                           seireprogrammi areng, sealhulgas teave tehtud kontrollimiste kohta. Teave kõnealuste kontrollimiste kohta tuleb esitada, kasutades otsuse 2009/177/EÜ VI lisas esitatud näidisvormi.
                        
                     
         
               4)
            
            
               Lisatakse artikkel 5a:
               „Artikkel 5a
               Herpesviiruse 1 μνar (OsHV-1 μνar) kahtlus ja esinemise kindlakstegemine seireprogrammiga hõlmatud aladel
               1.   Kui III lisas loetletud liikmesriik kahtlustab viiruse OsHV-1 μνar esinemist alal, mis on loetletud selle lisa neljandas veerus, võtab kõnealune liikmesriik meetmeid, mis on samaväärsed vähemalt direktiivi 2006/88/EÜ artiklis 28, artikli 29 lõigetes 2, 3 ja 4 ning artiklis 30 sätestatud meetmetega.
               2.   Kui episootiliste uuringute tulemused kinnitavad viiruse OsHV-1 μνar esinemist lõikes 1 osutatud piirkondades, teavitab asjaomane liikmesriik komisjoni ja teisi liikmesriike sellest ning meetmetest, mis on võetud kõnealuse taudi isoleerimiseks.”
            
         
               5)
            
            
               Lisatakse uus III lisa, mille tekst on sätestatud käesoleva määruse lisas.
            
         Artikkel 2
   Käesolevat otsust kohaldatakse alates 1. maist 2011.
   Artikkel 3
   Käesolev otsus on adresseeritud liikmesriikidele.
   
      Brüssel, 24. märts 2011
      
         
            Komisjoni nimel
         
         
            komisjoni liige
         
         John DALLI
      
   
   
      (1)  ELT L 328, 24.11.2006, lk 14.
   
      (2)  ELT L 98, 20.4.2010, lk 7.
   
      (3)  ELT L 52, 3.3.2010, lk 1.
   
      (4)  The EFSA Journal 2010; 8(11):1894.
   
      (5)  ELT L 337, 16.12.2008, lk 41.
   
      (6)  ELT L 63, 7.3.2009, lk 15.”
   
      LISA
      
         
            „III LISA
            
               Liikmesriigid ja nende piirkonnad, kus kohaldatakse austrite herpesviiruse 1 μνar (OsHV-1 μνar) seireprogramme ning kus on lubatud võtta kõnealuse taudi tõrjeks riiklikke meetmeid kooskõlas direktiivi 2006/88/EÜ artikli 43 lõikega 2
            
            
                        Taud
                     
                     
                        Liikmesriik
                     
                     
                        Kood
                     
                     
                        Heakskiidetud riiklike meetmetega ala geograafiline piiritlus (liikmesriik, vöönd või piirkond)
                     
                  
                        Austrite herpesviirus 1 μνar (OsHV-1 μνar)
                     
                     
                        Iirimaa
                     
                     
                        IE
                     
                     
                        1. piirkond: Sheephaveni ja Gweedore’ilaht
                        2. piirkond: Gweebara laht
                        3. piirkond: Drumcliffi, Killala, Broadhaveni ja Blacksodi laht
                        4. piirkond: Ballinakilli ja Streamstowni laht
                        5. piirkond: Bertraghboy ja Galway laht
                        6. piirkond: Shannoni jõe suudmeala ning Poulnasharry, Askeatoni ja Ballylongfordi laht
                        7. piirkond: Kenmare’ilaht
                        8. piirkond: Dunmanusi laht
                        9. piirkond: Kinsale’ija Oysterhaveni laht
                     
                  
                        Ühendkuningriik
                     
                     
                        UK
                     
                     
                        Kogu Ühendkuningriigi territoorium, välja arvatud Whitestable’i laht (Kent).
                        Kogu Põhja-Iirimaa territoorium, välja arvatud Killough’i laht, Lough Foyle ja Carlington Lough.”